บลจ.ไทยพาณิชย์จัดเรทติ้งรายแรกในไทย
บลจ.ไทยพาณิชย์ ชูจัดอันดับเครดิตบริษัทจัดการกองทุนเป็นครั้งแรกในไทย จากฟิทช์ เรทติ้งส์ ที่ M2+(tha) ชื่อเสียงดี กอดส่วนแบ่งสูง การจัดการดี
1 มิ.ย. 2554

บลจ.ไทยพาณิชย์ ชูจัดอันดับเครดิตบริษัทจัดการกองทุนเป็นครั้งแรกในไทย จากฟิทช์ เรทติ้งส์ ที่ M2+(tha) ชื่อเสียงดี กอดส่วนแบ่งสูง การจัดการดี
นางโชติกา  สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บลจ.ไทยพาณิชย์ ได้รับการประกาศให้อันดับบริษัทจัดการกองทุนภายในประเทศ (National Scale Asset Manager Rating) เป็นครั้งแรกในประเทศไทย จากบริษัท ฟิทช์ เรทติ้งส์ (ประเทศไทย) ที่ “M2+(tha) แสดงถึงการที่บริษัทมีความเสี่ยงต่ำต่อความล้มเหลวในการจัดการด้านการปฏิบัติการและการลงทุน เมื่อเทียบกับบริษัทจัดการกองทุนอื่นในประเทศไทย ทั้งนี้อันดับบริษัทจัดการกองทุนครอบคลุมถึงกิจกรรมต่างๆ ที่เกี่ยวข้องกับการจัดการกองทุนโดยบลจ.ไทยพาณิชย์ 
“การได้รับจัดอันดับบริษัทจัดการกองทุนของฟิทช์เป็นบริษัทแรกเป็นเรื่องน่ายินดีมาก โดยหลักเกณฑ์ในการจัดอันดับพิจารณาจากปัจจัยต่างๆ ในด้านบริษัทและบุคลากร การบริหารจัดการและการควบคุมความเสี่ยง การบริหารจัดการลงทุน การบริหารจัดการปฏิบัติการการลงทุนและประสิทธิภาพทางด้านเทคโนโลยี” นางโชติกา กล่าว
ทั้งนี้ จากการประกาศของฟิทช์ สำหรับอันดับบริษัทจัดการกองทุนของบลจ.ไทยพาณิชย์ สะท้อนถึงการที่บริษัทมีชื่อเสียงที่ดีและเป็นที่รู้จักในธุรกิจการบริหารจัดการกองทุนในประเทศ รวมถึงการมีส่วนแบ่งทางการตลาดที่สูง โดยได้รับการสนับสนุนเป็นอย่างดีจากธนาคารไทยพาณิชย์ ซึ่งเป็นผู้ถือหุ้นรายใหญ่ที่มีสาขาจำนวนมาก ซึ่งกองทุนรวมภายใต้การจัดการของบลจ.ไทยพาณิชย์ ส่วนใหญ่ถูกขายผ่านช่องทางของธนาคารไทยพาณิชย์